Төсөл

БАТЛАВ. УЛСЫН ИХ ХУРЛЫН ГИШҮҮН С.ЧИНЗОРИГ

ШҮҮХИЙН ШИЙДВЭР ГҮЙЦЭТГЭХ ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ

**Нэг.Хуулийн төсөл боловсруулах болсон үндэслэл, шаардлага**

Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг боловсруулах дараах хууль зүйн үндэслэл, практик шаардлага байна. Үүнд:

**1.1.Хууль зүйн үндэслэл**

Улсын Их Хурлын чуулганы 2017 оны 06 дугаар сарын 09-ний өдрийн нэгдсэн хуралдаанаар Шүүхийн шийдвэр гүйцэтгэх тухай хуулийн шинэчилсэн найруулгыг хэлэлцэн баталж 2017 оны оны 07 дугаар сарын 01-ний өдрөөс эхлэн мөрдөж байна.

Уг хуулиар шүүхийн шийдвэр гүйцэтгэх ажиллагааны үндэслэл, журмыг тогтоож, шүүхийн шийдвэр гүйцэтгэх байгууллагын тогтолцоо, шүүхийн шийдвэр гүйцэтгэх байгууллагын алба хаагчийн эрх зүйн байдалтай холбогдон үүсэх харилцааг зохицуулж байна.

Шүүхийн шийдвэр гүйцэтгэх байгууллага нь улсын хэмжээнд үндэсний аюулгүй байдлыг хангах чиг үүргийг хэрэгжүүлж хорих ял шийтгүүлсэн, цагдан хоригдсон, баривчлагдсан 6200, хорихоос өөр төрлийн ял, албадлагын арга хэмжээгээр шийтгүүлсэн 7800, нийт 14000 хүнд оногдуулсан ял шийтгэлийг эдлүүлэх, хяналт тавьж нийгмээс тусгаарлах хүнд бөгөөд хариуцлагатай үйл ажиллагааг хуулийн хүрээнд тасралтгүй, өндөр ачаалалтайгаар зохион байгуулж байна.

Өнөөдрийн байдлаар улсын хэмжээнд Шүүхийн шийдвэр гүйцэтгэх ерөнхий газрын харьяанд чиглэл хариуцсан алба 3, хорих анги 18, хорих анги бүхий шүүхийн шийдвэр гүйцэтгэх газар 7, шүүхийн шийдвэр гүйцэтгэх газар 18, шүүхийн шийдвэр гүйцэтгэх хэлтэс 6, бусад салбар нэгж 9, нийт 61 алба, анги, байгууллага, газар, хэлтэс, салбар нэгжид 3113 алба хаагч ажиллаж байгаагаас нийслэлд 1528, орон нутагт 1585 алба хаагч үүрэг гүйцэтгэж байна.

Одоогийн хүчин төгөлдөр мөрдөгдөж байгаа хууль тогтоомжийн хүрээнд шүүхийн шийдвэр гүйцэтгэх байгууллагын алба хаагчдад онцгой албаны, цэргийн цолны, төрийн тусгай алба хаасан хугацааны, хоригдолтой ажилласны зэрэг нэмэгдлүүдийг олгож байгаа хэдий ч өнөөгийн нийгмийн амьдралын нөхцөл байдлаас хамааран тэтгэмж, цалин хөлсийг нэмэгдүүлэх шаардлага байсаар байна.

Аймгийн төвөөс алслагдсан нутагт дэвсгэрт байрлах шүүхийн шийдвэр гүйцэтгэх газар, хэлтэс, хорих анги, салбар нэгжийн алба хаагчдад тасралтгүй ажилласан жилийн урамшил олгох хууль, эрх зүйн орчин бүрдээгүйгээс орон нутагт ажиллаж буй Шүүхийн шийдвэр гүйцэтгэх байгууллагын алба хаагчийн эрхзүйн байдал орхигдож, нийгмийн баталгаа дордох нөхцөл байдал үүсээд байна. Нөгөө талаас алслагдсан сум, орон нутагт тогтвор суурьшилтай ажиллаж байгаа цагдаагийн алба хаагчид мөнгөн урамшил олгох зохицуулалт Цагдаагийн албаны тухай хуульд байдаг.

**1.2.Практик шаардлага**

Сүүлийн жилүүдэд хорих ангиудын ачаалал нэмэдсэнээс болж алба хаагчид 24 цагаар үүрэг гүйцэтгэж 48 цаг амарч байгаа боловч нэг шийдвэр гүйцэтгэгчид ногдох ажлын ачаалал жилд дунджаар 100 орчим гүйцэтгэх хуудсаар нэмэгдэж байгаа, эрүүгийн шийдвэр гүйцэтгэх ажиллагаа хариуцсан нэг шийдвэр гүйцэтгэгч 120-160 ялтан, этгээдэд хяналт тавихаас 400-600 ялтан, этгээдэд хяналт тавин ажиллаж байгаа зэрэг ажлын ачаалал 2-3 дахин нэмэгдсэн хүнд нөхцөл байдалд алба хаагчид үүрэг гүйцэтгэж байна.

Шүүхийн шийдвэр гүйцэтгэх байгууллагын зүгээс алба хаагчдын нийгмийн асуудлыг шийдвэрлэх зорилгоор ая тухтай ажиллах, амьдрах орчин нөхцөлийг бүрдүүлэх, алба хаагчдыг хөнгөлөлттэй нөхцөлөөр орон сууцаар хангах зэрэг ажил, арга хэмжээг хэтийн болон богино хугацааны төлөвлөлттэй уялдуулан үе шаттайгаар зохион байгуулан ажиллаж байгаа боловч нийгэм, эдийн засгийн байдал болон хорих ял эдлэгдсийн тооны өсөлт, хорих анги, байгууллагын ачаалал нэмэгдэж байгаагаас шалтгаалж аймгийн төвөөс алслагдсан хорих, анги байгууллагад тогтвор суурьшилтай ажиллах алба хаагчдын тоо багассаар байна.

Сүүлийн 3 жилийн тоон үзүүлэлтээр орон нутгийн шүүхийн шийдвэр гүйцэтгэх газар, хэлтэс, хорих, анги, салбар нэгжээс 360 алба хаагч өөрийн хүсэлтээр чөлөөлөгдөж, 1325 алба хаагч шилжин томилогдох хүсэлт гаргасан байна. Шүүхийн шийдвэр гүйцэтгэх байгууллагын алба хаагчдын нийгмийн баталгааг сайжруулах, тогтвор суурьшилтай ажиллах боломжийг бүрдүүлэх зорилгоор нийслэл, аймгийн төвөөс бусад алслагдсан нутаг дэвсгэрт тасралтгүй 5 болон түүнээс дээш жил ажиллаж байгаа алба хаагчдад мөнгөн урамшил олгох эрхзүйн зохицуулалтыг бий болгох зайлшгүй нөхцөл, шаардлага үүсч байна.

Иймд дээрх хууль зүйн үндэслэл болон практик шаардлагын дагуу Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг боловсрууллаа.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хууль тогтоомжийн тухай хуулийн 24 дүгээр зүйлийн 24.1-д заасныг үндэслэн Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг боловсруулна.

Хуулийн төсөл нь сум, орон нутагт тасралтгүй ажиллаж байгаа шүүхийн шийдвэр гүйцэтгэх байгууллагын алба хаагчийг тогтвор суурьшилтай ажиллуулах, нийгмийн баталгааг нь хангах зорилгоор албан тушаалын үндсэн цалингаас хамааралтай мөнгөн урамшил олгох харилцааг зохицуулна.

Хуулийн төсөл хоёр зүйлтэй байх бөгөөд дараах зохицуулалтыг тусгана. Үүнд:

Нэгдүгээр зүйлд, аймгийн төвөөс бусад суманд тасралтгүй ажиллаж байгаа шүүхийн шийдвэр гүйцэтгэх байгууллагын алба хаагчид 30 сарын үндсэн цалинтай тэнцэх хэмжээний мөнгөн урамшлыг 5 жил тутам олгох бөгөөд мөнгөн урамшил олгох журмыг Засгийн газар батлахаар тусгана.

Хоёрдугаар зүйлд, хуулийн дагаж мөрдөх хугацааг тогтооно.

**Гурав. Хуулийн төсөл батлагдсаны дараа үүсч болох нийгэм, эдийн засгийн үр дагавар**

Хуулийн төсөл батлагдсанаар эхний жилд 281 хүнд олгох мөнгөн урамшилд 6.2 тэрбум.төг, цаашид жил бүр 2.3 тэрбум.төг шаардагдах бөгөөд уг зардлын эх үүсвэрийг улсын төсвөөс санхүүжүүлнэ. Хуулийн төсөл батлагдсанаар алслагдсан аймаг, суманд ажиллаж байгаа шүүхийн шийдвэр гүйцэтгэх байгууллагын ажилтнууд тогтвор суурьшилтай ажиллах, гэр, орон байраа тохижуулах, гэр бүлээ хөгжүүлэх, үр хүүхдээ сургах, эрүүл мэндийн тусламж, үйлчилгээ авахад санхүүгийн хувьд дэмжлэг авч амьдралын чанар нь сайжирна гэж үзэж байна.

**Дөрөв. Монгол Улсын Үндсэн хууль, Монгол Улсын олон улсын гэрээ болон бусад хуультай уялдуулсан байдал уг хуулийг хэрэгжүүлэхтэй холбогдуулан шинээр боловсруулах буюу нэмэлт, өөрчлөлт оруулах, хүчингүй болсонд тооцох тухай хуулийн төслийн талаар**

Шүүхийн шийдвэр гүйцэтгэх тухай хуульд нэмэлт оруулах тухай хуулийн төсөл нь Монгол Улсын Үндсэн хууль, бусад хуультай нийцсэн байна.

Уг хуулийн төсөлтэй уялдуулан шинэ хууль боловсруулах, бусад хуульд нэмэлт, өөрчлөлт оруулах шаардлагагүй болно.

---оОо---